O‘zbekiston va Pokiston Prezidentlari bir-birlarini qutladilar

16.05.2017
O‘zbekiston Respublikasi Prezidenti Shavkat Mirziyoyev va Pokiston Islom Respublikasi Prezidenti Mamnun Husayn davlatlarimiz oʻrtasida diplomatik munosabatlar oʻrnatilganining 25-yilligi munosabati bilan bir-birlarini qutladilar.
O‘zbekiston Prezidenti oʻz qutlovida oʻtgan chorak asr mobaynida ikki tomonlama aloqalarimiz doʻstlik, oʻzaro hurmat va ishonch tamoyillari asosida kengayib borganini mamnuniyat bilan ta’kidlagan. 


Davlatimiz rahbari “birgalikdagi amaliy harakatlarimiz va oʻzaro qoʻllab-quvvatlash bilan hamkorligimiz yanada chuqurlashib, O‘zbekiston va Pokiston oʻrtasidagi doʻstlik koʻprigi tobora mustahkamlanib boraveradi”, deb ishonch bildirgan. 


Prezident Mamnun Husayn Pokiston hukumati va xalqi nomidan ushbu sana munosabati bilan samimiy tilaklar bildirib, “mamlakatlarimizni yaqin tarixiy, diniy va madaniy rishtalar bogʻlab turishi”ni ta’kidlagan. 


Qutlovda Pokiston O‘zbekiston bilan turli sohalardagi hamkorlikni yanada rivojlantirishga tayyor ekani qayd etilgan.